HSF: U19-kvinnurnar vunnu í dag 33-15 á Moldovo, eftir 13-7 í hálvleikinum. Talan var sostatt um ein greiðan sigur á Moldova, sum eisini var mett at vera veikasta liðið í bólki 1 í EM-undankappingini. Føroyar byrjaðu heldur trilvandi og vóru aftanfyri 3-2. Ov nógvir kjansir vóru brendir og ov nógvar villur vóru. Offensiva verjan stóð tó væl og skjótt komu okkara fram um og fóru til hálvleiks við 13-7. Okkara vóru flúgvandi fyrstu løtuna í seinna hálvleiki og komu framum heili 22-8, áðrenn Moldova aftur fekk nøkur mál. Tað var rættiliga tíðliga í dystinum greitt, at hesin sigurin ikki fór nakran veg og sluppu allir føroysku leikararnir at spæla og sæst hetta eisini aftur á listanum yvir málskjúttar. Hetta var sostatt eisini kærkomið høvi at hvíla fleiri av leikarunum, sum skulu spæla tríggjar dystir uppá tríggjar dagar. Við sigrinum spælir Føroyar fyri einum plássið í EM, sum verður í Slovenia seinni í summar. Tvey lið koma víðari úr bólkinum. Í morgin skal føroyska liðið spæla móti Ungarn, sum heilt vist er sterkasta liðið í bólkinum. Sunnudagin spæla okkara móti vertunum Makedonia.